הרצל אביטן

הרצל אביטן (1952 – 30 ביוני 2001) היה שודד ורוצח ישראלי. אביטן נולד בשנת 1952 במעברת "יד המעביר", היום שכונת נווה שרת בצפון תל אביב, בה גדל לעולם הפשע והתחבר לכנופיות שפעלו בסביבה. כבר בשנת 1962, בגיל 10, נרשמו לו רישומים פליליים בגין גנבות סנדלים בחוף הים ובשנת 1965 נכלא לראשונה במוסד סגור לעבריינים צעירים. עד הגיעו לגיל חובת גיוס, נכלא אביטן עוד מספר פעמים אחדות. תקופה קצרה לאחר הגיוס לצה"ל שוחרר עקב אי התאמה,אביטן עזר לנרקומנים להיגמל וגם עזר למוגבלים נפשית. בשנת 1971 – נידון לשנת מאסר בגין עבירות פריצה ותקיפה. בשנת 1973 – נידון ל-5 שנות מאסר בגין מעורבותו בשוד של סוכן טוטו. בשנת 1979 – היה מעורב בשוד אלים בבנק לאומי, סניף רמת אביב. אביטן, אורי וולף, אברהם קשאני ואשר יהושע, פרצו אל סניף הבנק בעזרת כלי רכב עמו ניפצו את חלונות הכניסה ותוך כדי יריות לכל עבר שדדו 8 מיליון לירות. לאחר מכן, נשפט בפני השופט יהושע גרוס ונידון ל-15 שנות מאסר בגין מעורבותו בשוד האלים. ב-13 בדצמבר 1981 – בהיותו אסיר נמלט (לאחר שחברו שמעיה אנג'ל סייע לו להימלט במהלך חופשה בבית הוריו) רצח אביטן יחד עם חבריו משה כהן ויעקב שמש את רוני ניצן מפקד "בית המעצר רמלה", הסמוך לכלא רמלה. ביחד ירו בו השלושה 22 כדורי עוזי ממרחק של שני מטרים בלבד, לאחר שחסמו את מכוניתו בצומת סמוך לפתח ביתו. לאחר הרצחו נקרא בית המעצר על שמו בית מעצר ניצן. בשנת 1981 – השתתף בשוד מזוין במפעל התכשיטים "קרן אור" ברמת גן. במהלך השוד נפגע שומר המפעל, דוד אשורי, פונה לבית החולים ושם מת מפצעיו. אביטן נלכד בצרפת, וב-21 ביולי 1982 הוסגר לישראל ונידון לשני מאסרי עולם. בהיותו אסיר בכלא ניצן באגף "רקפת", השתתף אביטן יחד עם חברו שמעיה אנג'ל ברציחתו של האסיר חיים שושן, וזאת לאחר שאנג'ל חשד בשושן שהוא רוצה לבגוד בו ולהפוך לעד מדינה בתיק הרצח הכפול של סוחרי הסמים שולמית שלי ומישל נחמיאס, שביצעו אנג'ל ושושן, ושבו אף הייתה מעורבת אשתו של אנג'ל, שרה. בעקבות תיק הרצח הכפול נגזרו על חיים שושן ושמעיה אנג'ל שני מאסרי עולם. לפי עדותו הם דקרו את שושן: "131 דקירות סכין בחמש דקות". בגין מעורבותו ברצח חיים שושן נידון אביטן למאסר עולם שלישי. בתקופת מאסרו בבית הכלא, רשם אביטן מספר ניסיונות בריחה שחלקם הסתיימו בהצלחה. בשנת 1977 מיד לאחר מעצרו בגין מעורבותו בשוד בבנק לאומי, ניסה אביטן להימלט דרך פתחי האוורור של מרתף המעצרים בבית המשפט המחוזי בתל אביב, אולם ניסיון זה נכשל. בשנת 1981 בהיותו אסיר, ניצל ביקור בבית הוריו כשהוא מלווה בסוהרים חמושים וברח דרך חלון השירותים בסיועו של שמעיה אנג'ל. בשנת 1988 ברח אביטן מכלא באר שבע, בעזרת אקדח שהבריח לכלא בסיועו של יצחק דרורי. אביטן הצליח להשתלט על אסיר וחובש והזמין אמבולנס שדרכו יצא מהכלא. לאחר הבריחה השתלט על דירתם של משפחת אלמקייס וכפה על שניים מבני המשפחה להצטרף אל נסיעתו במונית לאזור המרכז. לאחר שהגיע אל בית אחותו בהוד השרון, נתפס על ידי אנשי יחידת המשטרה המרכזית כשהם מחופשים לפועלי בניין. אביטן נישא לאורית ארביב, ולזוג נולד ילד. במהלך תקופת המאסר התגרשו השניים. הנשיא עזר ויצמן קצב את עונשו של אביטן ל-54 שנים וגזר עליו להיות כלוא בבידוד מוחלט בתא בכלא איילון. במהלך מאסרו הגיש מספר עתירות לגבי תנאי כליאתו, קיבל אישור להחזיק חתול בתאו וניסה לתקן את תדמיתו ובעזרת בנו בנה אתר אינטרנט המספר על קורות חייו. אביטן אושפז בבית החולים איכילוב בתל אביב לצורך ביצוע ניתוח גב מתוכנן. לאחר שבוצע הניתוח חזר לבית הכלא, אך שב לבית החולים כדי לבצע תיקון לניתוח הגב. במהלך האשפוז לקה אביטן בדום לב בשנתו ונפטר ב-30 ביוני 2001. אביטן נקבר בבית העלמין בקריית שאול. סמדר שמואלי, נפטר הרצל אביטן, באתר ynet, 30 ביוני 2001 אסיר העולם הרצל אביטן מת בבית החולים בתל אביב, באתר וואלה, 30 ביוני 2001 אביטן של השנים האחרונות היה פחות מסוכן, כתבת ארכיון, אתר מעריב nrg, תאריך 2 ביולי 2001 רון ניוולד, יריתי, רצחתי, הושפלתי, באתר הארץ, 23 ביולי 2001 עזרי עמרם, ‏מצבי גור ועד הרצל אביטן: הבריחות המפורסמות מהכלא בישראל, באתר ‏מאקו‏, 16 באפריל 2014 הרצל אביטן, אתר ידע, תאריך 31 בדצמבר 2015 תולדות חיים: שוד תחנת ספורטוטו – 5 שנים, שוד בנק – 15, רצח – מאסר עולם, חדשות, 16 ספטמבר 1987 יחזקאל אדירם, הוכרז מיבצע שמירה מיוחד לקראת הסגרת הרצל אביטן היום מצרפת, ידיעות אחרונות, 21 יולי 1982 שמעון איפרגן, אסיר עולם ביקש להכניס חתול לתאו - ונדחה, באתר ynet, 8 באוקטובר 2001 הרצל אביטן באתר GRAVEZ